REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/258-13

28. jun 2013. godine

B e o g r a d

ZAPISNIK

25. SEDNICE ODBORA ZA ZAŠTITU ŽIVOTNE SREDINE,

ODRŽANE 28. JUNA 2013. GODINE

Sednica je počela u 11,05 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Željko Sušec, Zoran Bojanić, Jelena Mijatović, Biljana Ilić Stošić, Živojin Stanković, Ivan Karić, Jelena Travar Miljević, kao i zamenici članova Odbora: Biljana Hasanović Korać (zamenik Ivana Jovanovića), Radoslav Milovanović (zamenik Dejana Nikolića) i Nevena Stojanović (zamenik Zorana Vasića).

Sednici nisu prisustvovali članovi Odbora: Gordana Čomić, Ivan Jovanović, Dejan Nikolić, Ljuban Panić, Judita Popović, Ivana Dinić, Konstantin Arsenović i Zoran Vasić.

Sednici su prisustvovali i Leposava Sojić, pomoćnik ministra energetike, razvoja i zaštite životne sredine, Zoran Ibrović, načelnik Odeljenja za harmonizaciju propisa sa EU u Ministarstvu energetike, razvoja i zaštite životne sredine, Ksenija Đošanović, PR Ministarstva, Filip Radović, direktor Agencije za zaštitu životne sredine, Nevenka Despotović iz Ministarstva finansija i privrede, Goran Trivan, sekretar Sekretarijata za zaštitu životne sredine Grada Beograda, Snežana Matić Besarabić, pomoćnik direktora Gradskog zavoda za javno zdravlje, Vojin Nestorović, direktor za korporativne poslove Privrednog društva Termoelektrane „Nikola Tesla“, doo Obrenovac, Zoran Bajić, šef Službe za zaštitu životne sredine u Termoelektrani „Nikola Tesla“, Željko Martinović, savetnik za odnose sa javnošću u Termoelektrani „Nikola Tesla“, Valentina Đureta, koordinatorka alumni programa, Beogradski fond za političku izuzetnost i Jelena Mićić iz Centra modernih veština.

S obzirom da se na sednici Odbora obavlja rasprava u cilju obaveštavanja Odbora o pitanjima iz njegovog delokruga, a da nije bilo kvoruma za rad i odlučivanje, sednica je započela na osnovu člana 72. stav 5. Poslovnika Narodne skupštine, bez kvoruma.

Član Odbora Ivan Karić je u svom uvodnom izlaganju istakao da je ovo što se dogodilo u Obrenovcu samo posledica onoga što se dešavalo poslednjih godinu dana. Saopštio je da su građani Obrenovca u 2012. godini živeli jednu trećinu godine u izuzetno zagađenim uslovima, kao i da je u 2011. godini čak 186 dana koncentracija čestica bila iznad dozvoljene granice. Zatim je pustio na displeju fotografije Obrenovca, kako bi članovima Odbora pokazao i vizuelno svu ozbiljnost problema zagađenja u Obrenovcu. Objasnio je da čestice MP 10 i MP 2,5 koje su dovoljno sitne da mogu da se udahnu, na sebi mogu da nose teške metale, kao i radioaktivne supstance kojih ima u uglju. Kada je pala kiša, vrednost ovih čestica je opala na 7. Apelovao je da ne zavisimo više od metereoloških uslova, jer je to nedopustivo u 21. veku. Izneo je podatak da u Obrenovcu i okolini ima blizu 100 miliona tona pepela, kao i da se oko 2 miliona tona pepela godišnje odlaže u TE „Nikola Tesla“, pri čemu se u samo jednom kotlu ove termoelektrane sagori 40 000 tona uglja. Ukazao je na činjenicu da 300 000 ljudi u Evropi umire od direktnih ili indirektnih posledica rada termoenergetskih postrojenja na fosilna goriva, prema izveštaju UNDP-a. Izneo je niz podataka o zagađenju u Obrenovcu u ovoj i prehodnoj godini.

S obzirom da je konstatovala da Odbor ima kvorum za rad i odlučivanje, predsednik Odbora je predložila da se dnevni red predložen u Sazivu dopuni tačkom: “Razmatranje Predloga zakona o izmenama i dopunama Zakona o budžetu Republike Srbije za 2013. godinu- razdeo 26, Ministarstvo energetike, razvoja i zaštite životne sredine i razdeo 28, Ministarstvo prirodnih resursa, rudarstva i prostornog planiranja“. Odbor je prihvatio predlog predsednika Odbora, pa je utvrđen sledeći

D n e v n i r e d :

1. Informisanje Odbora za zaštitu životne sredine o povećanoj koncentraciji čestica PM 10 u vazduhu u Obrenovcu;
2. Razmatranje Predloga zakona o izmenama i dopunama Zakona o budžetu Republike Srbije za 2013. godinu- razdeo 26, Ministarstvo energetike, razvoja i zaštite životne sredine i razdeo 28, Ministarstvo prirodnih resursa, rudarstva i prostornog planiranja.

Pre prelaska na rad po tačkama utvrđenog dnevnog reda, jednoglasno je usvojen Zapisnik 23. sednice Odbora, održane 5. juna 2013. godine, a većinom glasova i Zapisnik 24. sednice Odbora, održane 11. juna 2013. godine.

Prva tačka dnevnog reda - **Informisanje Odbora za zaštitu životne sredine o povećanoj koncentraciji čestica PM 10 u vazduhu u Obrenovcu**

U svom uvodnom izlaganju, Filip Radović, direktor Agencije za zaštitu životne sredine, istakao je da mu nije namera da umanji značaj ovih ekoloških incidenata, niti da ih opravda, ali i da ne želi da se oni koriste u političke svrhe ili u svrhe lične promocije. Zatim se osvrnuo na navode koje su Zeleni Srbije iznosili na Tviteru, a koji se odnose na nivo zagađenosti a izneti su u miligramima. Rekao je da se radi o minkrogramima, koji su hiljadu puta manji od miligrama. Kada se radi o fotografijama koje je Ivan Karić prikazao, rekao je da su prizori zaprepašćujući, ali da se ne radi o suspendovanim česticama, jer su one male i ne mogu se videti golim okom, ali da su baš iz tog razloga opasne. Ukazao je na činjenicu da je ovo 46. put ove godine da se ovako nešto dogodilo, što je veliki problem, jer je Uredbom o kvalitetu vazduha dozvoljeno da se povećana koncentracija suspendovanih čestica dogodi 35 dana godišnje. Istakao je da merne stanice Agencije za zaštitu životne prikazuju onlajn dnevne rezultate merenja.

U diskusiji koja je usledila učestvovali su: Snežana Matić Besarabić, pomoćnik direktora Gradskog zavoda za javno zdravlje, Vojin Nestorović, direktor za korporativne poslove Privrednog društva Termoelektrane „Nikola Tesla“, doo Obrenovac, Leposava Sojić, pomoćnik ministra energetike, razvoja i zaštite životne sredine, Željko Martinović, savetnik za odnose sa javnošću u Termoelektrani „Nikola Tesla“, Goran Trivan, sekretar Sekretarijata za zaštitu životne sredine Grada Beograda, Zoran Bajić, šef Službe za zaštitu životne sredine u Termoelektrani „Nikola Tesla“, Zoran Ibrović, načelnik Odeljenja za harmonizaciju propisa sa EU u Ministarstvu energetike, razvoja i zaštite životne sredine, Radoslav Milovanović, Aleksandra Tomić, Milica Vojić Marković i Ivan Karić.

Snežana Matić Besarabić, pomoćnik direktora Gradskog zavoda za javno zdravlje istakla je da je monitoring koji sprovodi Gradski zavod potpuno automatizovan i jedan od najsofisticiranijih u Srbiji i da podatke prikazuje u realnom vremenu. Ovo što se dogodilo u Obrenovcu nazvala je udesnim zagađenjem. Ukazala je na činjenicu da se tokom godine beleže koncentracije koje prelaze dozvoljene vrednosti, ali isto tako i znatno niže koncentracije od dozvoljenih. Pokazala je članovima Odbora dijagram, koji pokazuje da je bilo povećane koncentracije PM 10 čestica, ali da čestice PM 2,5, koje dospevaju direktno u plućni parenhim, nisu prelazile dozvoljenu granicu. Istakla je da se monitoring u državnoj mreži i lokalnoj i urbanoj mreži, koji finansira Sekretarijat za zaštitu životnu sredine grada Beograda, odvija na 18 mernih mesta u lokalnoj urbanoj mreži, da je automatski i da je čekiran u okviru međunarodnog projekta, koji je vodila i finansirala EU i da radimo kako se radi u EU. Podaci iz lokalne urbane mreže za Grad Beograd se redovno, preko Agencije za zaštitu životne sredine Srbije, sa kojom Zavod ima izvanrednu saradnju, štampaju u publikacijama Evropske agencije za zaštitu životne sredine. Potvrdila je da su čestice PM – 10 i PM-2 štetne po zdravlje svih grupa u populaciji, posebno dece starosti od 0 do 6 godina i da one predstavljaju kontinuiranu opasnost po respiratorni sistem i svakako se treba truditi da se one dovedu znatno ispod granične vrednosti, a da do 2016. godine njihov nivo treba da bude 20 mikrograma, na dnevnom nivou.

Vojin Nestorović, direktor za korporativne poslove Privrednog društva Termoelektrane „Nikola Tesla“, doo Obrenovac, istakao je da u Obrenovcu postoje tri merne stanice koje mere kvalitet vazduha: jedna je stanica Agencije za zaštitu životne sredine, koja se nalazi u centru Obrenovca, na najprometnijoj raskrsnici i ciljano je tu postavljena; druga merna stanica nalazi se u Osnovnoj školi "Jefimija", a postavio ju je gradski Zavod za javno zdravlje i treća je stanica koju je opremilo JP za zaštitu životne sredine na teritoriji Gradske opštine Obrenovac. Javno preduzeće za zaštitu i unapređenje životne sredine je, pre tri godine, naručilo studiju Uticaja saobraćaja na kvalitet vazduha u Obrenovcu i ta studija je pokazala da je uticaj saobraćaja na kvalitet vazduha isti kao i uticaj TE "Nikola Tesla. Naveo je da se ta tri sata, koliko je trajao akcident, maksimalna koncentracija čestica kretala nešto ispod 900 mikrograma po metru kubnom. Čestice PM-2.5, čija veličina ne prelazi 2.5 mikrona, su najsitnije i najfinije čestice koje ne mogu da se zadrže na trepljama nosa, nego prolaze čak i kroz alveole, i mogu da oštete pluća. Njih je bilo vrlo malo. Zaključio je da ovo što se desilo nije bilo tako ozbiljno po zdravlje, da jeste bilo gušenja i da je smetalo ljudima, pekle su ih oči, krckao im je pesak u ustima, ali je kratko trajalo i čim ja počela kiša koncentracija je pala na 6.7 mikrograma po metru kubnom.

Leposava Sojić, pomoćnik ministra energetike, zadužena za Sektor kontrole i nadzora (inspekcijski nadzor) objasnila je da kontrolu sprovodi Republička inspekcija, u kontinuitetu već godinama. Ukazala je na potrebu za boljom saradnjom sa nevladinim organizacijama, kako bi se što operativnije sprovela kontrola. Navela je da na sajtu Ministarstva od pre dva meseca postoji 24 sata dežurni telefon i mejl dežurne inspekcije, gde mogu građani stalno da se javljaju. U slučaju Obrenovca, inspekcija je izašla po saznanju, izvršena je kontrola i utvrđeno je šta je bio razlog ovakvih posledica. Istakla je da nije izvršeno rešenje naloženo od strane inspektora u novembru mesecu, kojim je naloženo da se izvrši redovna mera po projektu koji važi još od 2004. godine, po kome se radi rekultivacija, zatravljivanje i zaštita kaseta. Trebalo je da se sprovede setva trava, a nije sprovedena, pa je inspektor to konstatovao i podneo odmah prijavu za privredni prestup. Inspekcija će i dalje redovno kontrolisati i podnositi prijave, ali se tu završava njena nadležnost. Posle toga su nadležni sudovi. Navela je primer iz 2008. godine, kada je u nekoj sličnoj situaciju podneta prijava za privredni prestup, koju je sud odbacio, uz obrazloženje da je krivac vetar. Istakla je da je veoma važno procesuiranje prijava koje inspekcija podnosi, kao i kažnjavanje pravnih lica. Rekla je da se radi na izmenama zakona iz oblasti zaštite životne sredine i da će se jedan deo tih izmena odnositi na povećanje efekata rada inspekcije. Dodala je da je saradnja sa TE „Nikola Tesla“ vrlo korektna. EPS-u su naložene mere za letnji period s obzirom da se očekuju loše vremenske prilike, a nadzor će se ponovo vršiti, u saradnji sa građanima, na 15 dana. Skrenuta je pažnja i na neprimereno ponašanje lokalnog stanovništva, jer se dešavalo da se stoka napasa na posejanim pepelištima i bespravno seku stabla topole, koja čine zaštitni pojas oko kaseta, što smanjuje efekte preduzetih mera. Iz tog razloga je neophodna edukacija stanovništva.

Željko Martinović, savetnik za odnose sa javnošću u Termoelektrani „Nikola Tesla“ istakao je da je TE „Nikola Tesla“ državna kompanija koja ne može da izađe iz zakonskih okvira koji ta ista država propisuje. Naveo je da je, od 2003. godine do danas, u izgradnju elektro filtera uloženo više od 35 miliona evra, u sistem za ugušćeni transport pepela na TE "Nikola Tesla" B, koji je pokazao da funkcioniše bolje od istog na TENT-u A. Sledeće godine se počinje sa realizacijom kredita japanske vlade od 250 miliona evra za odsumporavanje. To je jedini projekat koji se realizuje u Jugoistočnoj Evropi takve vrste. Istakao je da su tog dana kada se akcident dogodio, na deponiji TENT-a A bili svi direktori i nadležni službenici na mestu na kome se dešavao akcident, ne u bilo kojoj zgradi, nego baš tu. Godišnje investiranje u odbranu na samo jednoj deponiji je 200.000 evra. To podrazumeva sadnju trave, kupovinu cevi, kupovinu đubriva i sve ono što je neophodno da uradimo pri sadašnjoj tehnologiji kojom raspolažemo.

Goran Trivan, sekretar Sekretarijata za zaštitu životne sredine Grada Beograda istakao je da Grad Beograd ima legitimno pravo i obavezu da se bavi Obrenovcem, budući da je Obrenovac deo Beograda. Naveo je da ako je u ovoj državi poslednjih godina neko zaista uložio puno para i ima gotovih projekata, kada je u pitanju zaštita životne sredine, to jeste "Elektroprivreda Srbije". Ali, ovo je zapravo hronični problem koji traje onoliko dugo koliko traje Obrenovac. Postavio je pitanje u vezi sa načinom zatravljivanja zemljišta na pepelištima. Ukazao je na važnost toga da nevladine organizacije, kao i političke partije, reaguju na ovakve stvari, jer su one zapravo pomoć onima koji rade u državnim organima. Pohvalio je stav ministra, koja je rekla da, kada se desi ne akcident, nego udes, neko mora biti odgovoran za to. Skrenuo je pažnju da postoje tehnička rešenja u ovom trenutku o kojima je Sekretarijat informisan, a o kojima je informisan i TENT i koja su možda jedinstvena u svetu ( veoma je teško tehnološki spustiti ugljenu prašinu iz vazduha), jer suviše para TENT zarađuje da bi mogli da kalkulišemo sa 200-300 hiljada manje ili više. Važno je da se svaki dinar uloži u zdravlje građana. Istakao je da lokalne samouprave, poput Beograda, treba da dobiju više ovlašćenja i u zaštiti životne sredine, jer, kada se lokalna samouprava nađe u situaciji da sama može da kontroliše, reguliše itd, ona će mnogo efikasnije rešavati lokalni problem.

Zoran Bajić, šef Službe za kontrolu i zaštitu životne sredine u Privrednom društvu TENT istakao je da, u suštini, iako je mnogo novca uloženo, malo je uloženo, jer je veći deo ovog novca koji je potrošen bio donacija EU. Pored toga, ulaganja su svakodnevno velika i u redovno održavanje i remonte. Sistemi zaštite životne sredine su uvek, na žalost, po prioritetu, bili nekako u senci ovih stvari, da ova zemlja ne bi ostala bez struje. Dalje je rekao da jedna velika politička odluka, koja treba da se donese, a koja nije ni na TENT-u, ni na EPS-u, jer to nije poslovna odluka, je odluka o ceni struje. TENT, kao obveznik po principu "zagađivač plaća", godišnje uplaćuje znatne sume novca ranije u Fond, a sada direktno u Budžet RS, a samo nešto od tog novca vraćalo se u projekte TENT-a. Ukazao je i na problem koji nastaje prilikom javnih nabavki semena za projekat rekultivacije.

U diskusiji je izneto nezadovoljstvo zbog nedolaska ministra i direktora TENT-a na sednicu Odbora. Predloženo je da se sredstva kojima raspolaže TENT racionalnije rasporede, s obzirom da zaposleni tamo imaju nadprosečno visoke plate i mnoge druge privilegije, pa bi se iz takvih ušteda više sredstava usmerilo tamo gde je najpotrebnije. Ponovo je ukazano na štetu koja je nastala ukidanjem Fonda za zaštitu životne sredine i postavljeno pitanje predstavnicima Ministarstva koliko je sredstava, od kako je formirana nova Vlada do sada, utrošeno u prevenciju, da se ovakve stvari ne događaju? S obzirom da je rebalansom budžeta predviđeno da Ministarstvo energetike, razvoja i zaštite životne sredine dobije više novca za razliku od drugih ministarstava, postavljeno je pitanje u šta će taj novac biti uložen? U vezi sa praćenjem ovakvih situacija, a s obzirom da postoje razlike u merenjima, postavljeno je pitanje da li se radi o miligramima ili mikrogramima, kao i kada ćemo znati spisak odgovornih ljudi. Skrenuta je pažnja na činjenicu da je u Evropskoj uniji životna sredina na prvom mestu i apelovano je da ne budemo samo deklarativno za Evropsku uniju.

U diskusiji je ukazano na to da je u našoj zemlji, na žalost, životna sredina ekonomska kategorija i da smo stalno između budžeta i realizacije i da treba postaviti pitanje šta se radilo poslednjih 12 i poslednjih pet godina. S obzirom da su 2010. i 2011. godine izdvajanja iz Budžeta RS za životnu sredinu bila najveća (između 1 i 2% budžeta), to je delovalo veoma afirmativno, ali se ispostavilo da se radilo o kreditima, koji sada dospevaju za naplatu. Konstatovano je da je mnogo sredstava (oko 30 miliona dinara) uloženo u zaštitu od zagađenja vazduha, ali se postavlja pitanje šta je sa zagađenjem vode i zemljišta, ali i šta je sa zagađenjem u drugim delovima Srbije („Kolubara“, „Kostolac“, Bor, Pančevo). Skrenuta je pažnja na posledice zagađenja koje po zdravlje imaju građani juga Srbije, ali i na posledice NATO bombardovanja na porast malignih oboljenja i povećanje mortaliteta, o čemu se ćuti. Ukazano je na potrebu da se Odboru dostavi studija od Gradskog zavoda za javno zdravlje o uticaju zagađenja na zdravlje ljudi. Pokazaće se da je u sredinama (veliki gradovi), u kojima se vodilo računa i gde je ulagano više novca bolja situacija nego u sredinama gde i nema mernih stanica, jer su neki delovi Srbije jednostavno zaboravljeni. Nesporno je da je potrebno uoložiti veća sredstva u nove tehnologije, ali se radi o milionskim iznosima, velikim projektima i velikim kreditima, koji su sada u fazi implementacije. Za Evropom sada kasnimo u ovom pogledu 30 godina. Važno je da smo shvatili da neke institucije ne komuniciraju među sobom, ali da će posle ove sednice razgovarati i pronaći neka konstruktivna rešenja, koja će biti pretočena u predloge zakona. Zatraženo je da se Odboru dostavi pregled situacije u drugim „crnim tačkama“: „Kolubari“, „Kostolcu“, Pančevu, Boru, i to ne samo po pitanju zagađenja vazduha, nego i zagađenja zemljišta i da li postoji studija o posledicama svega toga po ljudsko zdravlje. Naglašeno je da je potrebno da se postigne politički konsenzus po pitanju opšte strategije zaštite životne sredine, kako se ne bi stvarao utisak vođenja političke kampanje i promocije kroz ovakve situacije.

Na predlog predsednika Odbora, Odbor je doneo Zaključak da Odbor podržava Inspekciju u njenom poslu i zahteva da pojača nadzor u letnjem periodu, a od Termolelektrane se zahteva da sve naložene mere što pre sprovede, a da odgovorno lice odgovara za propuste.

Druga tačka dnevnog reda - **Razmatranje Predloga zakona o izmenama i dopunama Zakona o budžetu Republike Srbije za 2013. godinu - razdeo 26, Ministarstvo energetike, razvoja i zaštite životne sredine i razdeo 28, Ministarstvo prirodnih resursa, rudarstva i prostornog planiranja**

U uvodnom izlaganju, Nevenka Despotović iz Sektora budžeta Ministarstva finansija i privrede, informisala je Odbor o tome da je Vlada prihvatila predlog Ministarstva za uštedu i smanjenje deficita. Kada se radi o Ministarstvu energetike i zaštite životne sredine, predlogom rebalansa budžeta predviđeno je oko 500 miliona dinara više (zajedno sa Agencijom za zaštitu životne sredine) nego što je bilo u budžetu za 2013. godinu. Najviše je povećan iznos za reciklere. Došlo je do smanjenja kod IPA projekata za nekih 400 miliona dinara, a sve je rađeno uz saglasnost Ministarstva energetike i zaštite životne sredine. Kod Ministarstva prirodnih resursa došlo je do smanjenja diskrecionih rashoda.

Predsednik Odbora prokomentarisala je predlog zakona o izmenama i dopunama Zakona o budžetu Republike Srbije za 2013. godinu, postavivši pitanje koje su to specijalizovane usluge, šta je to u šta će Ministarstvo energetike i zaštite životne sredine da ulaže i naglasila da je mnogo važno da imamo uvid u to šta je prioritet, jer negde se smanjuju sredstva, a negde su povećana. Postavila je i pitanje zašto su povećana socijalna davanja zaposlenima u Ministarstvu. Odgovoreno je da na ova pitanja odgovor može da da samo Ministarstvo energetike i zaštite životne sredine, jer je to ministarstvo rasporedilo sredstva u okviru ukupnih sredstava koja su namenjena za njegov rad.

Na predlog predsednika Odbora, Odbor je odlučio da predloži Odboru za finansije, republički budžet i kontrolu trošenja javnih sredstava da prihvati u načelu Predlog zakona o izmenama i dopunama Zakona o budžetu RS za 2013. godinu, razdeo 26 Ministarstvo energetike, razvoja, zaštite životne sredine i razdeo 28 Ministarstvo prirodnih resursa, rudarstva i prostornog planiranja.

Za izvestioca Odbora na sednici Odbora za finansije, republički budžet i kontrolu trošenja javnih sredstava određen je predsednik Odbora.

Sednica je završena u 12,10 časova.

SEKRETAR ODBORA PREDSEDNIK ODBORA

Milica Bašić Milica Vojić Marković